text: Borgmestre kræver ligestilling for uddannelser i provinsen
  05 oktober 2010 kl. 09.59
  Borgmestrene i Århus, Odense, Aalborg, Esbjerg og Kolding ønsker, at der er samme pose penge til uddannelser, uanset hvor unge vælger at læse.
  De fem borgmestre har skrevet til Kulturminister Per Stig Møller, hvor de gør opmærksom på, at de økonomiske tilskud til Kulturministeriets videregående uddannelser i København er væsentligt højere end tilskuddene til uddannelserne i provinsen.
  ?Vi mener, at uddannelser med samme lovgivning bør have det samme økonomiske tilskud til uddannelse og forskning, uanset om uddannelsesinstitutionen er placeret i København eller andre steder i landet,? hedder det i brevet.
  
  Forskel på 10.000 kr. pr studerende
  De økonomiske forhold er ikke helt sammenlignelige, men når tallene renses for forskel i huslejen, får for eksempel Designskolen Kolding 10.000 kr. mindre per studerende til undervisning og forskning end skolen i København.
  De fem borgmestre opfordrer derfor Kulturministeren til at sikre økonomisk ligestilling mellem Kulturministeriets uddannelsesinstitutioner i forhandlingerne om den kommende fireårsaftale.
  Det drejer sig om følgende uddannelser:
  Arkitektskolen, Århus
  Skuespillerskolen, Århus
  Designskolen Kolding
  Det Jyske Musikkonservatorium, Aalborg
  Syddansk Musikkonservatorium & Skuespillerskole, Esbjerg og Odense
  